Спортыр зи Iэпэгъухэр
Армэ Iэпщэрыбанэ зэзауэмкIэ КъБР-м и федерацэм и унафэщI Шэрджэс Заурбэч зэрыжиIэмкIэ, а спорт лIэужьыгъуэм дехьэх ныбжьыщIэ, щIалэгъуалэ куэд. Абы щыхуагъасэ секцэм хыхьэну гукъыдэж зиIэ дэтхэнэми я зэфIэкI ягъэунэхуну Iэмал ират.
Бэджыдэ Иналрэ Вэрокъуэ Лъостэнрэ. — Япэ илъэсым хуэмурэ йосэ мыбы щыгъэува хабзэхэм. АдэкIэ нэхъ IупщI мэхъу хэт сыт хузэфIэкIынуми. Iэмал имыIэу щыткъым дэтхэнэри чемпион мыхъуну, псоми спортыр IэщIагъэ яхуэмыхъуну. Узыншэу, жыджэру, Iэчлъэчагъ хэлъу къыдэкIуэтеин папщIэ, сабийр спортым дегъэхьэхын хуейщ,- жеIэ Заурбэч.
НыбжькIэ нэхъ щIалэ гъэсэнхэм ящыщу абы къыхигъэщащ Бэджыдэ Иналрэ Вэрокъуэ Лъостэнрэ. Ахэр ящыщщ нэхъ ерыщу, еш ямыщIэу зызыгъасэхэм.
Налшыкдэс Бэджыдэ Инал и ныбжьыр илъэсипщI мэхъу. Ар армэ Iэпщэрыбанэ зэзауэм зыщыхуагъасэ секцэм илъэс еплIанэ хъуауэ йокIуалIэ. 2012 гъэм а спорт лIэужьыгъуэмкIэ Налшык щекIуэкIа къалэ зэхьэзэхуэм чемпион щыхъуащ. А ехъулIэныгъэм игъэгушхуа Инал нэхъри ерыщу зегъасэ.
— Ди секцэм сыкъыщIэкIуэр си ныбжьэгъухэм сахуэзэну, слъагъуну аракъым, абыхэм уэрамми сащыIуощIэф. Нэхъыщхьэр зызгъэсэнырщ, нэхъ лъэщ зысщIынырщ. Адрей спорт лIэужьыгъуэхэм къахызох нэхъ сыдэзыхьэх армэ Iэпщэрыбанэ зэзауэр, — жеIэ Инал.
Инал езым нэхърэ нэхъыжьхэр хьэрхуэрэгъу къыхуэхъумэ нэхъ къещтэ. КъыгуроIуэ ахэр нэхъ лъэщу, гугъу уадехьу зэрыщытыр. Спортсмен ныбжьыщIэм зэрыжиIэщи, уи къарурэ гуащIэрэ хыумылъхьэу зыгуэрым утекIуэныр гъэщIэгъуэнкъым.
Бэджыдэ Инал спортым зэман зэрытригъэкIуадэр, зэрыдихьэхыр и еджэным зыкIи зэран хуэхъуркъым. Абы и хъуэпсапIэщ, къыдэкIуэтеймэ, и адэм и лъэужьым ирикIуэну, полицэ IэщIагъэр къыхихыну.
Спортыр узыншагъэм и нэщэнэу, абы Iэпкълъэпкъыр псынщIэ, жыджэр ищIу къелъытэ Вэрокъуэ Лъостэн. Ар Шэ-джэм щыщщ, илъэси 8 мэхъу. Школым фIыуэ зэрыщеджэм нэмыщI, дехьэх армэ Iэпщэрыбанэ зэзауэ спорт лIэужьыгъуэм икIи илъэс хъуауэ абы зыщыхуагъасэ секцэм йокIуалIэ. ЩIалэ цIыкIур зыхэт гупым я нэхъыщIэщ, ауэ щыхъукIи, щхьэх имыщIэу, ерыщу зэрызигъасэм и сэбэпкIэ хьэрхуэрэгъу къыхуэхъухэр нэхъыбэм хегъащIэ. Езыр къыщрагъэкIуэткIэ и жагъуэ хъуркъым, атIэ нэхъ ерыщу зегъасэ, иужькIэ езыр те-кIуэн хуэдэу.
Лъостэн иджыри ищIэркъым, къыдэкIуэтеймэ, зыхуеджэнур. Спортыр IэщIагъэ хуэхъун, нэгъуэщI гуэрым дихьэхынкIи хъунщ. Ауэ шэч зыхэмылъыр зыщ — абы спортыр и ныбжьэгъущи, узыншэу, Iэчлъэчу къэхъунущ.
Гугъуэт Заремэ.
